Għażiż Prim Ministru, huwa pjaċir kbir li nkun f'Osaka u li niddiskuti miegħek, il-president tal-G20, it-tħejjijiet għas-summit li ġej. Dan ser ikun G20 diffiċli. Hemm sfidi globali li hemm bżonn negħlbu: il-ħtieġa li tissaħħaħ l-azzjoni biex tiġi evitata t-theddida tal-klima, jiġu evitati gwerer kummerċjali, tiġi riformata s-sistema tal-kummerċ internazzjonali, u ssir tħejjija għar-rivoluzzjoni diġitali. Fl-istess ħin qed jikbru t-tensjonijiet internazzjonali, biss biss insemmu l-eżempji tal-Iran jew is-sitwazzjoni bejn l-Istati Uniti u ċ-Ċina. Kif id-destin tal-pjaneta tagħna huwa inċert, is-sitwazzjoni titlob sens speċjali ta' responsabbiltà. U din ir-responsabbiltà taqa' - fil-biċċa l-kbira tagħha - fuq il-mexxejja tal-G20 li ser jinġabru hawn f'Osaka. Iddiskutejt il-ħtieġa għal din ir-responsabbiltà lbieraħ ma' dawk li salvaw mill-bumbardamenti ta' Hiroshima u Nagasaki u ċ-ċittadini ta' dawn il-bliet. Għalija, dawn kienu taħditiet estremament importanti. Għax f'postijiet bħal dawn, il-persuni ordinarji tassew jafu xi jfisser kunflitt dinji. Għaldaqstant ser inressaq l-appell tagħhom għar-responsabbiltà, il-kooperazzjoni internazzjonali u d-djalogu bejn in-nazzjonijiet mal-mejda tal-G20. Għażiż Shinzo, jien konvint li l-ħidma eċċellenti tal-presidenza Ġappuniża, u t-tmexxija għaqlija, l-impenn personali u l-ħiliet diplomatiċi ferm apprezzati tiegħek, ser jgħinu biex jingħelbu xi wħud mid-differenzi li d-dinja qed tħabbat wiċċha magħhom. Illum ninsabu hawnhekk biex nappoġġaw b'mod sħiħ lill-Ġappun, u lilek personalment, f'din il-ħidma. Tista' toqgħod fuqna u l-Ġappun jista' joqgħod fuq l-Unjoni Ewropea.